NÁRODNÁ RADA SLOVENSKEJ REPUBLIKY

**IX. volebné obdobie**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**794**

**NÁVRH VLÁDY**

**na skrátené legislatívne konanie o vládnom návrhu zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov**

Vláda Slovenskej republiky predkladá návrh na skrátené legislatívne konanie o vládnom návrhu zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov.

Vzhľadom na dynamický vývoj makroekonomických podmienok a rastúcu globálnu neistotu je potrebné prijať legislatívne opatrenia, ktoré umožnia efektívnejšie využitie dostupných zdrojov v domácej ekonomike. Slovenská republika je ako malá a otvorená ekonomika mimoriadne citlivá na ekonomickú neistotu, ktorá je vyvolaná najmä zvýšenou volatilitou na finančných trhoch, geopolitickými konfliktmi či rastúcim protekcionizmom v medzinárodnom obchode. Nedávne oznámenie o zavedení amerických ciel poukazuje na riziko eskalácie obchodných vojen, ktoré môžu negatívne ovplyvniť globálny obchod a investície. V  takomto prostredí je kľúčové vytvárať podmienky na posilnenie odolnosti národného hospodárstva a podporovať jeho stabilitu aktívnou mobilizáciou domácich investičných zdrojov.

Zmena regulačného rámca, ktorá umožní dôchodkovým správcovským spoločnostiam využiť majetok v dôchodkových fondoch aj na financovanie rozvoja ekonomiky pri infraštruktúrnych projektoch na území Slovenskej republiky môže významne prispieť k stabilizácii investičného prostredia a zároveň vytvoriť predpoklady pre posilnenie odolnosti hospodárstva voči vonkajším ekonomickým šokom. Takéto investície pomôžu pokryť dopyt dôchodkových správcovských spoločností po alternatívnych spôsoboch investovania majetku v dôchodkových fondoch a sú príležitosťou na doplnenie portfólií dôchodkových fondov finančnými nástrojmi s veľmi dlhým investičným horizontom. Tieto nové investície budú môcť smerovať do rôznych odvetví hospodárstva a pomôcť financovať dopravnú infraštruktúru, sociálnu infraštruktúru, infraštruktúru verejných budov a energetickú infraštruktúru a tiež projekty zamerané na adaptáciu na zmenu klímy a zmierňovanie zmeny klímy a výrobu a distribúciu energie z udržateľných zdrojov. V niektorých vybraných oblastiach môže toto opatrenie významne prispieť aj k oživeniu trhu – napríklad v odvetví výstavby nehnuteľností určených na bývanie. Vytváraniu podmienok, ktoré zabezpečia, aby čo najširší okruh obyvateľov Slovenska mal uspokojenú potrebu bývania,  má pomôcť regulácia v oblasti štátnej podpory nájomného bývania (zákon č. 222/2022 Z. z. o štátnej podpore nájomného bývania a o zmene a doplnení niektorých zákonov). Dôchodkové fondy ako významní inštitucionálni investori sú ďalším vhodným zdrojom takéhoto financovania, avšak bez zmeny príslušného zákona nemôžu do týchto projektov investovať.

Z uvedených dôvodov sa navrhuje prerokovať vládny návrh zákona v Národnej rade Slovenskej republiky v skrátenom legislatívnom konaní, nakoľko bez rýchleho zavedenia navrhovaných opatrení sa vo väzbe na narastajúcu globálnu ekonomickú neistotu významne zvyšuje riziko vzniku alebo prehĺbenia hospodárskych škôd a v dôsledku pretrvávajúceho nedostatku bytového fondu na území Slovenskej republiky, v porovnaní s mediánom Európskej únie, sa tiež bude ďalej znižovať aj schopnosť obyvateľstva uspokojovať svoje bytové potreby.

Návrh vládneho zákona bol napriek skrátenému legislatívnemu konaniu intenzívne prerokovávaný medzi expertmi na oblasť regulácie dôchodkového sporenia a kolektívneho investovania, ako aj odborníkmi z orgánu dohľadu a podnikateľských subjektov. Do pripomienkovania návrhu novej úpravy investičných pravidiel sa okrem Ministerstva práce, sociálnych vecí a rodiny Slovenskej republiky postupne zapojili aj zástupcovia Ministerstva financií Slovenskej republiky, Národnej banky Slovenska a dôchodkových správcovských spoločností.

Na základe uvedených skutočností je potrebné podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky navrhnúť Národnej rade Slovenskej republiky, aby sa vzhľadom na to, že Slovenskej republike hrozia značné hospodárske škody, uzniesla na skrátenom legislatívnom konaní o vládnom návrhu zákona, ktorým sa mení a dopĺňa zákon č. 43/2004 Z. z. o starobnom dôchodkovom sporení a o zmene a doplnení niektorých zákonov v znení neskorších predpisov.

Bratislava 7. apríla 2025

**Robert Fico, v.r.**

predseda vlády

Slovenskej republiky

**Erik Tomáš, v.r.**

minister práce, sociálnych vecí a rodiny

Slovenskej republiky